khistorydata/jeongjo-sjw-relations huggingface dataset:
정조 5년 · 목
具戎服乘輿。出協陽門降輿。乘馬至進善門。予曰。李判府事方祇迎於內閣門外。今則內閣體貌。與前尤別。昨日守宮望。落點於卿者。爲所重故也。凡於守宮之事。另念爲之。如有啓聞之事。須卽馳啓之意。使注書傳諭。由敦化門。至鍾街前路。予曰。都監從事官鄭東俊[浚:I-PERSON]。發牌。使之卽爲待令於住蹕所。出崇禮門。予曰。南 廟當歷臨改服。是住蹕行殿。前排十雙。別軍職及倭鎗手。使之隨入。兵判外堂上堂下侍衛先詣。仍詣南 廟入幕次。予曰。馬兵別抄二十名外。皆爲出去。稍曠處留住。後廂禁軍則把守南門事。卽爲分付。具甲冑出幕次。詣 廟內行禮訖。還入幕次。予曰。 廟內凡百擧行。着實爲之。出幕次乘馬。至京營橋前路。命招搖旗次知宣傳官李尙謙崔命健拿入。予曰。內吹止螺。作歇無常。大旗亦何以遠去。命令無以相通。爾旣是差備宣傳官。則焉敢乃爾。尙謙等曰。未及周旋。犯此罪科矣。予曰。今番特爲參酌。卽爲拿出。仍詣慕華館陞座。予曰。三班叩頭之禮。如欲行之。則易致日晩。只行諸將臣及禁軍將參見禮。而內試射卽爲擧行。兵判及諸將臣禁軍將宣傳官等。以次分東西陞階。行參見訖。予曰。禁軍將參見擧措。極爲駭然。竝拿入。予曰。參現之時。坐立不齊。出入之際。或先或後。此非戲劇之擧。乃係軍制之事。則安敢若是。李文爀柳鎭琡等曰。矇然犯科。實無可達之辭矣。予曰。今番則姑爲參酌。竝拿出。予曰。京畿監司及中軍。一體入來參見。而如在札駐信地。卽爲分付。予曰。御將處以結陣。則待主將司令。以陣上服色。卽赴洗馬坪試所事分付。入小次。少頃。改具戎服。出次陞座。命諸試官行禮。予曰。金載瓚旣帶從事官。不爲陣上服色。記過。以陣上服色行禮事分付。試官行禮訖。予曰。內試射試記。軍士房修正以入。試射卽爲擧行。予曰。俄者前排排立內。雜人有攔入之弊。已有下敎。而猶有其弊。雖侍衛若錯雜於前排之內。則當施軍律。以此嚴飭分付。予曰。場中何等嚴秘。而白衣人互相往來。此何事耶。斯速知入。予曰。江華留守金熤入侍。予曰。江都是保障重地。爲任不輕。今日之委任於卿者。意有在焉。往須欽哉善爲也。仍命北兵使李鼎炳入侍。予曰。訓將以俄者擧條辭意。言之於北兵使。予曰。北道未免歉荒。凡於軍民之政。必善爲之。予曰。攔後別隊試官進前。別隊試藝卽爲擧行。予曰。騎蒭出馬官處。定齊以待事分付。予曰。今日勢不得畢試。明日亦當赴此試取。然馬才及武藝廳技藝。則以春塘臺擧行。敎曰。日勢已暮。瑞蔥臺試射時馬兵馬才。明日春塘臺親臨。武藝廳技藝。亦於此處同爲待令。內外試射頒賞。亦於明日試畢後爲之。依此待令。予曰。鳥銃擧案人。則皆往洗馬坪應試事分付。予曰。以銃赴試人中。如有以射擧案者。盡放後卽爲移送事。分付洗馬坪命官。予曰。駕前駕後。明將赴射於此。而又爲入闕受賞。則亦且勞矣。還宮時止南門外。不待號令。左右札駐。而除標信解嚴事。卽爲分付。予曰。明日早爲開場。然後亦可以了當。命官亦依此擧行。敎曰。瑞蔥臺內試射。射放雖已畢試。兩闕分直校衛。今日內勢難畢試。此則自有試官。未畢試之類。明日慕華館洗馬坪。命官分所試取。又敎曰。明日兩所命官試取時。城上所不可不備員。兩司在外及被論引避退待人員。竝許遞。政官牌招開政。以在京無故人差出。待下批牌招。推移進去。又敎曰。明日慕華館命官試射時試官兵曹判書李性源禁衛大將李敬懋爲之。又敎曰。參試官鄭駿采代。校理李時秀進去。予曰。今已日暮。行將還宮。試場姑罷。一二內禁軍仍回信地行陣事分付。命行軍執事拿入。予曰。旣有號令。則先隊之失伍無倫。事極駭然。此果何事。從實直告。朴致燁曰。宣傳官初傳方陣之令。故將入後作門之際。先驅失次。犯科至此矣。予曰。宣傳當爲處分。爾則退去。予曰。洗馬坪餘數幾何。承旨趙時偉曰。餘數至夥。明日似難畢試。此處如或先撤。則使之分試好矣。予曰。兩處命官相議爲之。詣乘馬所。乘馬入崇禮門。至敦化門外。命分送宣傳官於各陣。軍兵無病與否。各別勞問。敎曰。今日記過人。一竝蕩滌。又敎曰。明日挾輿軍八十名。以弘化門入直軍擧行。入敦化門。至乘輿所。降馬乘輿。敎曰。明日殿座時雲寶劍。宣傳官外。皆以入直擧行。由協陽門還內。
정조 5년 · 강
命胡馬鹿皮勿禁。
정조 5년 · 목
訓鍊大將具善復啓言。向在甲申。以胡馬勿禁事。大臣筵稟後。行會北道。而成出本道帖文上來者。元無禁斷之事矣。申飭日久。北關之各驛各站。恣意防塞。受賂操縱。故胡馬由是而罕來。臣於日昨習陣時。點視軍馬。則擧皆疲劣。胡鬣鮮少。適會北兵使辭朝下去。以此弊端。各別申飭。更以此意。措辭行會於本道道臣。且鹿皮自是北關所產。而軍器寺所用與貢人進排之物。卽聞北虞候遞來時鹿皮二張。謂以禁物。仍爲屬公云。若因此而不得出來。則莫重進上及進排物種。貿用於何處乎。此亦勿禁之意。請竝爲分付道臣。從之。
정조 5년 · 강
江華留守金熤。疏辭新除居留之任。賜批。
정조 5년 · 목
批以。卿其勿辭。從速赴任察職。
정조 5년 · 목
以洪檢爲大司諫。李謙彬爲司諫。金寅燮鄭喆祚爲持平。尹長烈爲獻納。朴聖泰爲正言。
정조 5년 · 강
御春塘臺。行瑞蔥臺試射。
정조 5년 · 목
具戎服乘輿。由賓陽門。詣春塘臺陞座。命宣傳官曰。昨日兩闕衛士。未得畢試。今用內試射例。依前擧行。予曰。禁軍中折半。先往慕華館應試。以爲相替應射之地也。敎曰。春塘臺未畢試技藝試取時命官。知中樞府事具善復爲之。予曰。試藝卽爲擧行。予曰。馬步技藝。同時擧行。則想有雜亂之弊。馬才先爲擧行。而試記入之。予曰。昨日馬兵別隊入格單子。尙今遲滯。是何故也。予曰。騎蒭賞格前例。宣傳官知之乎。李儒敬曰。二中賞格。則似是木布矣。予曰。己亥前例。三中則出身加資。而閑良直赴矣。以此頒賞爲可乎。善復曰好矣。敎曰。未肅拜及在外總管。竝許遞。與未差之代。口傳差出。武藝別監較藝訖。予曰。都監賞格謄錄。催促入之。予曰。都承旨持此賞格單子。騎蒭入格人頒賞。予曰。左副則片箭入格人。以此單子頒賞。敎曰。宣傳官陞六及直赴人。竝改差。其代口傳差出。予曰。試所進去承旨。雖未畢試。卽爲入來事分付。予曰。試記錯亂。難以憑信。不爲入格之人。多蒙賞格。伏地還納者。種種有之。亦必有入格而未蒙賞者。分付牌頭。駕前駕後中。如有如此之人。卽爲自現。予曰。鐵箭四十步以上。或加資或直赴矣。持此單子。卽爲頒賞。頒賞訖。予曰。今已日暮。鐵箭頒賞。當於明日爲之。入格人皆令明日待令於延英門外事分付。予曰。蔡濟恭何不入來乎。遭罹雖曰如此。眷遇旣已如是。則分義道理。焉可一向退處乎。雲劍旣承筵敎。從速入來事。卽爲傳之。敎曰。今日記過人。竝分揀。兩所主掌官。莫重試記修正之際。錯書姓名。若是夥然。竝拿問處之。乘輿至靑陽門前路。敎曰。禁喧郞廳李夔拿處。由賓陽門還內。
정조 5년 · 강
副司直洪秀輔上疏請往省先壠。賜批許之。
정조 5년 · 강
以李★(土+甲)爲大司憲。前望也。
정조 5년 · 강
秋曹以擊錚人原情覆啓。
정조 5년 · 목
刑曹啓言。楊州居金召史。爲其夫崔益男伸雪事。而益男之當初罪犯。何等深重。 先朝處分。何等嚴截。敢生僥倖之計。復煩伸雪之請。楊根居李光弘。爲其買得木物。爲校吏等勒奪事也。原情請竝勿施。衿川居全召史。爲其夫韓宗完七朔牢囚。冀蒙疏決之恩事也。身爲官吏。露刃官庭。至遣繡衣。按法行査。此等亂民。可殺罔赦。不可以事屬四件。有所曲貸。待用刑嚴勘懲勵之意。請分付道臣。幷允之。又啓言。羅州居權級以爲。其父生時。與康津縣下吏。大同上納時。推移貸錢。尙未得徵捧。請令徵給云。而至以徵債之事。有此登聞。下送本道。請依律勘處。敎以。令本道監司査處。
정조 5년 · 강
召見承旨徐有防于觀物軒。
정조 5년 · 목
予曰。昨日慕華館試射。得無亂雜之患耶。有防曰。雖無亂雜之弊。凡百擧行。極甚慢忽。試記別單修正之際。自爾遲滯矣。予曰。今年則有所拘礙。內外試射。久未設行。故以日前兩次親臨時觀之。其所擧行。不成貌樣。誠可寒心矣。
정조 5년 · 강
禮曹判書徐浩修。疏辭文苑之任。賜例批。
정조 5년 · 강
掌令柳河源。上疏陳勉。賜批。
정조 5년 · 목
疏略曰。嗚呼。明義錄一部。卽我殿下春秋也。固當遵守戒惕。安不忘危。而曾未數年。前逆後賊之殊塗異身者。爛熳一轍。凶孼之醜。由由肆矣。以言乎天時。則風水旱荒。竝臻於諸道。以言乎人事。則頑迷怪鬼。方遍於湖囚。日前秋雷。又兆眹於近冬之候。伏願殿下。董飭臣僚。孜孜勉戒。惟以講明義理爲第一急務。則災異自消。風俗丕變矣。批以。所陳當留意。爾其勿辭察職。
정조 5년 · 강
掌令任濟遠。持平鄭喆祚。上疏請諸賊拿鞫。竝賜批。
정조 5년 · 목
濟遠疏略曰。噫。巨奸大慝。尙逭天誅。亂逆層生。至於義理幾晦。紀綱漸弛。以今湖西事言之。根本末治。以致枝葉之滋蔓。德相之薄施竄配。失刑之大。莫此爲甚。臣謂德相及湖獄諸賊。設鞫得情。快正典刑。斷不可已也。○喆祚疏略曰。德相凶言旣發之後。湖右凶孼。敢生營救之計。豈可泛視而緩治乎。臣謂湖營諸囚。一竝設鞫得情。明正典刑。斷不可已也。德相煥億。亦竝拿鞫焉。竝批以。所陳當量處。爾其勿辭察職。
정조 5년 · 목
政院。以來初一日取稟也。
정조 5년 · 목
敎曰。右承旨聞有實病云。今若許遞。向日傳敎之意。將無所施。特爲給由。待病決瘳。入來仕進。其間切勿牌招。更有違牌之擧。右副難免妨賢之責。知悉。
정조 5년 · 강
重推大提學金鍾秀。
정조 5년 · 목
敎曰。製進文字。事體何等莫重。而促敎今至幾日。尙無動靜。情理雖曰切迫。暫謝新命。旋尋鄕路。亦未爲不可。揆以國體。寧容如是覊縻。大提學金鍾秀爲先從重推考。自政院各別催促。使之斯速上來。仍令撰進。
정조 5년 · 강
命時囚陳盛漢等捧供。李夔放送。權惠應明日擧行。
정조 5년 · 목
義禁府啓言。慕華館試所主掌官軍器僉正陳盛漢。洗馬坪試所主掌官司宰直長蔡敏恭等拿囚。敎以。今日捧供以入。又以兵曹正郞李夔拿囚啓。敎以。付過放送。又以連山前縣監權惠應待命拿囚啓。敎以。時囚捧供及照律。明日擧行。
정조 5년 · 강
命受誓戒處所。以明政殿月臺爲之。
정조 5년 · 강
命講員。限今年勿差三司。
정조 5년 · 목
敎曰。論語試講之後。大文太少。疑義絕無。月再赴講。頗近備例。幾何而不歸戲劇之擧乎。且無抄啓課講。意在勸獎。焉可無闊狹之道。夏三朔旣以極熱免講。冬節似無異同。講員冒寒等待之弊。當所軫念。自今朔再次講。至十二月再次講。當以講義條問。而見今夜漏甚長。正合讀書。論語一帙。今年內俾各畢講之意。諸講員知悉。書徒則如例開講前。每十日修納。當觀書徒。抽栍四五講員。試講二三大文。大文則不可不背講。此乃考勤怠之意也。竝令知悉。試官望。以前受點人。限論語畢試間仍察。如是爲之。則講員有難責以職務。限今年勿差三司。略放湖選之例。亦以此意分付詮銓曹。講員抽栍召見時。試所承旨。試官閣臣。竝入侍。檢書官亦爲隨參。以記上下酬酢事。本閣知悉。又敎曰。旣有俄下備忘。講員之時帶三司本職人。從當遞改。而方在兵郞及他司郞官者。亦皆除本仕。勿爲入直之意分付。
정조 5년 · 강
命長山砲保換定。行會本道。詳問便否。
정조 5년 · 목
訓鍊都監啓言。因文化縣令鄭喆淳所懷。海西長山以北砲保換定事。有稟處之命矣。砲保餉保。雖爲換定。納米納布。惟復自如。在本局別無損益。而民情便於此。則有不便於彼者。行會本道。詳問便否後。請處之。允之。
정조 5년 · 강
勘放時囚金省身等。
정조 5년 · 목
義禁府啓言。金省身金得衍考律草記事命下矣。本縣定配罪人之逃還本土。初不嚴束。又不卽督還。罪各杖六十收贖。奪告身一等。放送。敎以。如有功議。減一等。
정조 5년 · 강
領議政徐命善。以海西分等狀及八江御史別單覆啓。
정조 5년 · 목
命善啓言。黃海監司分等狀啓。谷山等八邑置之尤甚。海州等八邑置之之次。延安等七邑置之稍實。仍陳綿災之援例俵給。永頉之從實懸錄。請於事目外。加得一千七百結。以爲均排田畓之地。新舊還不可一時竝督。毋論稍實之次尤甚。舊還特許停退。田穀失稔。難以本色準捧。尤甚限折半。之次三分一。以相當穀姑令代捧。待明秋。請令廟堂稟旨矣。分等依施。災結加請。還穀代捧。前因關西湖西之啓。已有所陳。竝姑置之。牙兵入防之停止。推奴徵債之防塞。請依所請許施。從之。又啓言。卽見八江宣諭詢瘼御史徐龍輔別單。則條陳江民爲弊之端。凡五條。其一。請復湖南之作隊也。江民之必欲復出。而湖南之終不肯從者。非但爲營納有弊。其間必有許多掣肘之端而然也。然御史之言旣如此。爲先行會本道。詳陳民邑利害便否。論理狀聞後請稟處。其一。請祛鹽商之都賈也。毋論城內外。物價貴賤。惟在都賈輩操縱闊狹。寧有如許無據之事乎。至於泮人獨專鹽利之說。尤是曾所未聞者。分付京兆平市。各別禁斷。俾更無此等弊端。其他各廛都賈之名。一切申禁。隨現重繩事。請一體嚴飭。其一。請罷海西之斜水也。年前因江民上言。自均廳往復本道。屬之附近邊將。照管擧行。往來漁船。稍以爲便矣。行之未久。又復移給營校。有此江民之呼訴。此後則依已定節目。還屬附近邊將。收稅上納事。請分付海西道臣。其一。請飭禁吏作拏也。今番若不嚴加痛徵。則江上富戶。難保其奠安厥居。永絕侵虐之患。更令秋曹。捉致該府吏隸。其操縱受賂。私自放釋之人。一一究覈然後。賂錢則推給江民。該吏則請照律重繩。其一。請禁宮屬之執伍也。宮房之於船隻。初不管攝。而下屬輩憑藉操縱。至於捧賂之境。分付均廳。另加嚴禁。請俾無船人呼冤之弊。竝從之。
정조 5년 · 강
遞開城留守鄭好仁。黃海監司趙尙鎭。
정조 5년 · 목
領議政徐命善啓言。開城留守鄭好仁。莅任已過周歲。方當位著之艱乏。不可使之一向處外。請許遞。黃海監司趙尙鎭。向來飭敎之後。不敢更陳辭疏。而聞其實恙。尙未差減云。請許遞。竝從之。
정조 5년 · 강
命開城留守。今日擬薦。
정조 5년 · 목
敎曰。聞前留守言。都試亦於春秋設行云。見今冬月。只隔一二日。期限不可踰。開城留守未差之代。今日擬薦。待下批。使之從速辭朝。
정조 5년 · 목
承旨趙時偉。以性源奏對之際。事近分疏。啓請推考。從之。
정조 5년 · 강
命前嶺伯李文源。削職拿問。
정조 5년 · 목
敎曰。惟今朝廷之上。紀綱風俗。無一可恃。予所恃而爲依者。賴是民情之不渙散。觀此應敎李顯永疏本。前嶺伯李文源所爲。可謂有辱朝廷。本事虛實。猶未準信。亦已詢及舊嶺伯。近來人不畏法。監司守令。絕無奉公守法之人。固已萬萬寒心。而如李文源輩現發之事。又復例勘。來頭之憂。庸有極乎。名以方伯。率畜三孼。流毒貽害。至於此極。曩日權烋。且有昧爽前後之別。譴削之請。抑亦太寬。前慶尙監司李文源。爲先削職。其委折不可不嚴覈重繩。令該府拿問得情。所謂三孼。李鴻祥李禮輔李藎輔稱名人。一從堂疏條陳。令新道臣一一捧遲晩以聞。登筵諸臣。亦莫不聞有此等所聞。此事取服。亦甚無難。如或隱諱不直招。直爲加刑捧直招後修啓聞事。下諭于慶尙監司處。
정조 5년 · 강
命諸道舊還停捧。
정조 5년 · 목
敎曰。今年諸道年事。雖有淺深之別。俱未免歉荒。軫恤撫摩之責。專委道臣守令。而自朝家。亦豈可恝視不之救乎。新還係是歉歲種糧。決難每每停退。借欲停退。必於歲末頒令。虛實亦有相蒙之弊。此則不可輕易擬議。惟是舊還足可闊狹。嶺南關西。先已停退。此外諸道舊還。亦皆停捧。以此意令備局卽爲分付。
정조 5년 · 목
領議政徐命善啓言。右承旨金尙集。大司成閔種[鍾:I-PERSON]顯。文學才猷。沈屈可惜。合有陞資需用之道。故敢達矣。從之。
정조 5년 · 강
命貢契添價。筵稟定式。
정조 5년 · 목
戶曹判書鄭民始啓言。戶曹惠廳之新設貢契。添給物價。如非筵稟定奪。不敢擅許。而近見戶曹貢例。則其新作契與添物價者。多有未經筵稟。而稱以定式之類。事旣無前。大關後弊。其中年條之不甚久遠。事理之尤無所據者。今方釐正。而此後則凡干貢例。未經筵稟而稱以定式。各別嚴禁。請永爲定式。從之。
정조 5년 · 강
召見直提學沈念祖鄭志儉于誠正閣。
정조 5년 · 목
予曰。吏議何不差出乎。承旨趙時偉曰。前望只有一人。故未能備望而然矣。予曰。今以吏議之未差。誓戒不得設行乎。承旨閣臣外無故人。卽爲擬入事分付。予曰。吏議望筒。若不備擬。則俄下傳敎中。承旨閣臣。改以前望單子入之書出。前望仍爲持來。予曰。抄啓文臣試券。幾何呈之乎。俾卽催促。仍爲知來。予曰。若過酉時。則不必入考。以此分付。更爲催促。予曰。漕船設置事。一直提學聞之乎。念祖曰。然矣。予曰。完伯之十年養松。可當作材云者。是不成說矣。志儉曰。果然矣。予曰。今此完伯。專爲南民之利。而不念江船之弊。可謂執一之論矣。大抵船價米上京與否。在國家別無損益。而在江民爲惠甚不些矣。顧今所恃者。惟民情。而若設漕船。以絕生業。則人心將渙。怨言必興。是豈不可悶乎。究其敗船之由。當初船漢輩。納賂求載。以致元數之不足。欲爲掩覆之計。故乃有故敗之擧。其弊則專由於官長之受賂。下吏之弄奸。是豈不駭痛乎。此後復有此等之事。則守令之干犯。重者當施重律。次者營門決杖。監司則施以禁錮之律矣。且聞若設漕倉。則運稅之際。百里外居民。率多載輸之勞。故南民亦爲不願云。又是軫念處矣。予曰。闕外其處。若定校書館。則當作奎章閣職房乎。志儉曰。如是則似好矣。予曰。朴聖源賜諡事。曾有下詢者。而格例何如。念祖曰。考之前例。參判之特命賜諡亦多矣。自上若追念甘盤之舊。特命贈諡。則其爲聳群聽而光聖德。非比自下仰請者矣。予曰。若贈正卿。則自可賜諡矣。念祖曰然矣。命考試券。二下鄭東俊[浚:I-PERSON]。三上金載瓚洪仁浩。三中金宇鎭。三下徐鼎修。出榜。
정조 5년 · 강
命羅德憲等宣諡擧行。
정조 5년 · 목
直提學沈念祖啓言。羅德憲今已賜諡。李廓又將請諡。自前如此之人。不用年號。或有已例。分付該曹。此兩人宣諡官敎。請依此擧行。從之。
정조 5년 · 강
奉朝賀趙重晦上疏。請先祖賜諡。賜批。
정조 5년 · 목
疏略曰。臣十代祖贈參判臣旅。卽 端廟守義之臣。其貞忠苦節。世所稱生六臣者是也。漁溪。卽臣祖之號也。嗚呼。其秋霜烈日之操。實無間於成三問等六人。特死生異耳。肆我 肅宗大王。繼述 光廟德意。追復 莊陵位號。復因章甫之疏。臣祖及李孟專等五人。特許院享。迺者易名之恩。獨及於孟專。不及於臣祖。顧臣心抑鬱之私。雖不足恤。在聖朝崇獎之政。亦豈無欠缺之歎乎。伏乞特賜贈諡之典。俾臣祖不昧之魂。均被恩榮。批以。疏辭特許卿請。令攸司照例擧行。
정조 5년 · 강
左參贊金鍾秀。疏辭文衡之任。賜批。
정조 5년 · 목
批以。卿其勿辭。卽爲上來行公。
정조 5년 · 강
正言朴聖泰。陳疏懲討賜批。
정조 5년 · 목
疏略曰。國家刑政。莫嚴於懲討。而鄭妻龜柱國榮樂純罪案。備論於疏啓之間。兪音猶邈。此固臣等不忠之罪。而古今天下。寧有如許刑政乎。噫。彼德相。渠以先正之裔。厚被聖恩。不思報效。反蓄異圖。假托儒名。附麗權凶。倏來倏去。惟國榮是從。一言一默。惟國榮是聽。論以邦憲。豈可暫貸。而王章太恢。凶孼潛滋。馴致湖賊之出而極矣。今此特遣繡衣。雖出於審覈之擧。而諸囚之護逆情節。如彼狼藉。則不以治逆之律治之。只付之一使臣。極涉疏虞。臣謂德相煥億及湖獄諸罪人。夬正王法。斷不可已也。批以。所陳已諭於他批矣。爾其勿辭察職。
정조 5년 · 강
應敎李顯永。陳疏懲討。仍附諸條。賜批。
정조 5년 · 목
疏略曰。噫。亂逆層出。豈意今者又有此湖獄諸逆之變乎。向使德相。早伏邦刑。傳首八方。則庶幾知畏。而天討不行。遂至有今日之變。臣謂德相快施王法。斷不可已也。至若煥億。決不可一任跳踉。亦命鞫問焉。仍念臣向日之疏。是豈不已於可已者也。惟彼蔡濟恭。凌轢一世。謂莫我何。無嚴之不已。終至有今番對章而極矣。嗚呼。今年風水之災。殆近古所未有。而嶺南有甚焉。臣請略言之。前後飭敎之及於道臣者眷眷。至有遣使慰諭之擧。若使爲方伯者。能盡對揚之責。豈使我殿下憂勤至此也。南來之言。尤有大可駭者。如李鴻祥李禮輔藎輔輩。世所目之所謂方伯。直一尸位耳。臣謂前慶尙監司李文源。亟施譴削之典。作弊三孼。竝嚴刑遠配宜矣。批以。首陳事。如是鉤覈。意有在矣。次陳事。斷斷之言。果不新奇。重臣疏語。豈不着題。第三件事。當體念。第四件事。方欲財處矣。
정조 5년 · 목
敎曰。吏曹參議沈念祖。時帶閣職。許遞。奠幣瓚酌官。不可不趁期備員。前望單子入之。待下批牌招察任。
정조 5년 · 강
以鄭昌順爲開城留守。備薦也。
정조 5년 · 강
以朴天行爲應敎。鄭淵淳爲校理。徐有成爲副校理。洪文泳爲副修撰。
정조 5년 · 목
敎曰。玉堂前望單子入之。○政院。以天行淵淳有成。方在罷散啓稟。敎以。敍用。
정조 5년 · 목
以尹東晩爲司諫。李運彬宋銓爲掌令。朴趾慶嚴思憲爲持平。朴聖泰爲獻納。金孝眞李檳爲正言。閔鍾顯爲刑曹參判。李敬養爲黃海監司。○敎曰。未肅拜禮曹參判許遞。今日政差出。○以金尙集爲禮曹參判。
정조 5년 · 강
命堂上執禮。以閣臣塡差。
정조 5년 · 목
敎曰。堂上執禮。以閣臣塡差。吏曹 祭享色書吏。令攸司科治。行 祭後放送事分付。
정조 5년 · 목
敎曰。百事千事。皆可闊略。至於關係民事之事。不可泛視。所恃惟民。俄下傳敎。亦有及之者。監司守令之不法隨現。尙難饒貸。況孼裨作奸。至於此甚。烏可不痛繩。渠輩以賤孼。挾監司之勢。恣行凶臆。使我嶺南邑宰生靈。遭此荼毒。此丙申以後所未聞之事。所謂三孼。令道臣勿拘日次。爲先限三次箇箇嚴刑。只捧遲晩。星火狀聞。新道伯如以交承爲嫌。一毫有寬緩之弊。當廉探各別嚴處。以此意令該府措辭。嚴飭該道臣處。準三次前直招。則不必準次。先卽具由狀聞。更待處分。
정조 5년 · 강
配李鎭璧于鐵原府。
정조 5년 · 목
義禁府啓言。時囚李鎭璧。議減一等。杖九十收贖。告身盡行追奪。鐵原府徒二年半定配。請押送。允之。
정조 5년 · 강
明日 璿源殿奉審時。命時原任大臣閣臣進參。
정조 5년 · 목
敎曰。明日 璿源殿奉審時。只行四拜禮。時原任大臣時原任閣臣。以黑團領進參事分付。
정조 5년 · 강
行文衡會圈。判府事鄭存謙李徽之。領議政徐命善。右參贊尹東暹。禮曹判書金熤。兵曹判書李性源。刑曹判書金魯鎭。工曹判書徐有慶。判尹李命植。
정조 5년 · 목
六點金鍾秀李性源。五點黃景源洪樂命。四點李福源。以上取五人。
정조 5년 · 목
以權欕爲掌令。鄭在信爲持平。徐有成金翊休爲副修撰。沈念祖爲吏曹參議。金鍾秀大提學單付。
정조 5년 · 강
召見時原任閣臣于喜雨亭。前直提學鄭民始徐浩修。直提學沈念祖鄭志儉。直閣金載瓚。前待敎徐龍輔鄭東浚。
정조 5년 · 목
予曰。金鍾秀之文衡。誠得人矣。民始曰。文學實合是任矣。予曰。兵判之從兄弟。俱入於一圈之中。可謂稀有矣。此後則徐奉朝賀雖參於會圈。旣有前前大提學出牌之事。似不可免矣。民始曰。旣有此例。何可復爲辭避耶。予曰。昨日所出初本。終未得眞。故今日欲更出一本。如又未能肖似。則以綃本改摹好矣。予曰。昨日傳敎。已頒布乎。文衡錄。自張維始。而不書某爲某之薦。次第又或書或不書。安有文衡錄而如是疏漏者乎。自前見漏者。欲廣求添錄。可以求得耶。民始曰。似不難矣。予曰。摛文院先生案。更爲粧册。各以親筆題名。名下詳書表字登科年條及姓貫似好矣。念祖曰。當依下敎爲之矣。予曰。 御眞何日當告成。而能趁再明上綃否。民始曰。再明則優可上綃。而上綃後衣樣畵紋。必欲盡意無欠。故自然拖至五六日矣。予曰。曾在癸巳年。 先朝摹寫時。不過十數日告成。今番則何爲而曠日遲久耶。浩修曰。取考其時謄錄。則或爲夜役矣。予曰。今番亦於衣樣畢摹後。使之夜役好矣。念祖曰。若爲夜役。則施彩等節。恐有欠精之慮矣。
정조 5년 · 목
因備邊司嶺南慰諭使節目磨鍊啓稟。敎以。今番慰諭差送之擧。奚但爲窮民奠接而已。誠欲專委一道之事。俾講荒歲之政。大而守宰黜陟。小而民庶懷保。其他訟獄之失其平者。賦斂之非其法者。穀包之左其數者。幷宜一一探察。或狀聞或自斷。至若檢田執災。亦勿只委道臣。必須悉心躬諗。切勿拘於顏私。惟事苟同而若此。則本道可謂有二方伯。令出多門。不無眩於擧行之歎。而民事爲重。疏節何論。以此意自本司申飭慰諭使處。預爲知悉。又因節目。敎以。凡係災政。與道臣同爲照檢。年分狀啓。俾無虛實相蒙之弊云云條。指與監司聯各狀啓之謂耶。抑監司則狀啓。使臣則勿干之謂耶。又或監司先以已見狀聞。則使臣將何以爲之耶。大體殊欠別白。此等處更加商量釐正書入。
정조 5년 · 강
重推開城留守鄭好仁。汰拿經歷金敬之。
정조 5년 · 목
因開城留守上言査實啓本。敎以。自賣之法。不但止於己身而已。壓良爲賤。法禁至嚴。向日傳敎。何等申複。則飭墨未乾。冤訴踏至。國有紀綱。寧有是也。近畿如許。外邑可知。不飭之本府守臣。難免重勘。而觀此狀辭。扶抑之際。頗有條理。近來連在京城。本府此等事之不能照察。無或怪矣。卿則姑先從重推考。以此回諭。所謂經歷。旣在該府。始不檢戢。特敎行査。末乃漫漶。事之痛駭。莫此爲甚。該經歷金敬之爲先汰去。令該府拿來。嚴加勘律。壓良之車哥。無論事實之如此如彼。旣與愚氓有異。名編書吏。熟知朝令。有此故犯之擧。依狀請依律勘斷。而頭目吏胥。亦爲照律定配。以懲頑鄕之習。此後諸道。若有此等事登聞。處藩之監司。與在京之守臣有異。當先勘罪。更從三令之意。各別嚴飭。
정조 5년 · 강
罷校理尹㬦職。
정조 5년 · 목
敎曰。苟無情勢。日事違召。重宰之所不敢爲者。況堂下侍從乎。此等處關係國綱。校理尹㬦爲先罷職。禁推傳旨捧入。
정조 5년 · 강
施前參判李鎭衡隱卒之典。
정조 5년 · 목
因鎭衡卒逝單子。敎以。此人卽舊時宮僚也。近聞病雖沈綿。不料遽聞長逝之報。驚怛何言。卽令該曹。元致賻外。倍數加給。在邸時賓僚卒逝。則例給歸厚署棺板。此人此例。豈可靳惜。亦令該曹。照例題給。弔祭等事。依例擧行。致祭日子。待下敎爲之。予之文字間得力。多賴此宮僚。至今受用。資益不些。況在甲乙之際。倘非此宮僚之愼口審機。則逆雲溫室樹之說。必發於聽政之前矣。明義之書。名雖不載。功實難忘。噫嘻。今焉已矣。九原難作。惜乎未及置之正卿。令銓曹今日內。特贈判書。口傳下批。
정조 5년 · 강
命當該紫門監官員。拿處。
정조 5년 · 강
詣明政殿。行 太廟冬享誓戒。
정조 5년 · 목
具遠遊冠絳紗袍。乘輿出賓陽門。詣明政殿月臺就版位。敎曰。莫重誓戒。西班正卿中。無一人朝服。事甚駭然。委折問于押班監察以奏。予曰。至於將臣。不着朝服。尤極可駭矣。大臣以下行禮訖。讀誓文官。吏曹判書李衍祥。讀誓文。刑曹判書。金魯鎭。莅之。讀訖。行禮如儀。乘輿出光政門。入協陽門還內。
정조 5년 · 강
召見承旨嚴璹于觀物軒。
정조 5년 · 목
予曰。諸承宣事。卿亦聞知耶。璹曰。今日仕進後始聞矣。予曰。昨日 享官事。有所下敎。使各 室大祝書之手笏。整齊入參。且開門之差早。亦出於無使臨時錯雜之意。而及其大祝進前之際。全無次序。初不整齊。莫知某人之爲某 室大祝。自予登極以來。受誓戒。未有如今番之不成樣矣。此雖政院不能申飭之致。而莫非予誠敬之不足而然矣。正爲自反處也。大抵近來承宣之慢忽成風。非但此一事而已。凡百擧行。極甚怠惰。鍊熟者漸歸於懈弛。生疏者無望其諳習。政院事寧不悶然乎。凡於節目間事。雖或有一二差誤。猶可容恕。而親 享誓戒。何等重事。前後申飭。不啻縷縷。而其所擧行。極涉駭然。非不知嚴加處分。而半夜諸承宣之一時遞易。亦涉如何。故曲加參酌。姑爲含默矣。予曰。自日前有頭疼之證矣。今日則眼部疼甚。頗有赤氣。膈痰亦甚壅滯。卿於筵退後。直往藥房。問于吳道烱。議定當劑。以爲製入。璹曰。近來朝晝甚不調。閭巷之間。感氣大熾。此時保嗇之方。尤可節愼。近日自內院所進石花菜。性味甚涼。逐日進御。恐不合於痰滯之症矣。予曰。予之膈痰。本是火痰。故寒涼之味。亦無所妨矣。
정조 5년 · 목
予曰。昨日政院之擧行。其可成說乎。以 享官之從其位次。書諸手笏。不失其次之意。昨已申飭。且開門之差早者。亦出於無使臨時紛沓之境矣。及其諸大祝進前之際。雜亂無次。莫知某人之爲某室大祝。趁早下敎之意。顧安在哉。近來諸承宣之怠惰成習。如承旨之諳鍊者。漸至懈弛。新入生疏之人。尤無可論。諸承宣此習。盡爲革祛。熟者尤熟。生者漸鍊。無如前日之慢忽宜矣。而不然。則予不每每曲恕矣。予曰。政院事。自是專責於下位。而昨日擧行之不成樣。皆是同副不善檢飭之致。從當處分。先爲出去之意分付。
정조 5년 · 강
召見校正堂上柳義養。郞廳李家煥于誠正閣。
정조 5년 · 목
予曰。有何稟定事乎。義養曰。五禮儀中。古有一二字一二行釐改之事。何以爲之乎。予曰。在前以下敎刪改乎。義養曰然矣。予曰。仍舊置之無妨矣。義養曰。嘉禮儀節。曾或有刪改之段。而近來專用此禮。還爲添正好矣。予曰。此亦稟定刪改之事乎。義養曰。奉朝賀只以今文古註仰奏。而其所刪改。卽書吏所書之文矣。予曰。五禮儀所載儀註。俱是時宜之節。勿爲刪改好矣。予曰。 大明集禮。 皇帝亦立而行禮乎。義養曰。此禮未能詳知矣。予曰。今文四品以上朝服。五品以下黑團領。是何故也。義養曰。臣亦未知。而事甚斑駁矣。予曰。今文初非設局纂出之文。而只一人所見。以爲增刪。故有所然矣。義養曰。果有此等之事。故臣與郞廳偕入矣。予曰。郞廳所見果何如。家煥曰。今文雖曰便宜。而只是書吏之所書。古五禮儀。卽古人之所撰。倣古遵行。誠甚得宜矣。予曰。續五禮儀。屬於今五禮儀。何如。義養曰。聖敎誠宜矣。予曰。望燎位事。該曹有所草記。而尙無定例。是何故也。予曰。 先朝己未年。草草纂定。故果有欠缺之文。以 大明集禮參用遵行好矣。義養曰。 皇明註疏。有 中廟御諱。其在贊揚之道。不可泯滅。寶鑑中仍爲載錄好矣。予曰。爾言誠宜。送于纂輯廳也。義養曰。册名稟定然後。可以粧䌙矣。予曰。從後更稟。
정조 5년 · 강
列聖朝卽位月日。命詳考載錄。
정조 5년 · 목
校正堂上柳義養啓言。國朝大禮年月之可考者。本曹所當詳悉記載。而 列聖朝卽位月日。何等重大。而全無記載。至於 璿源譜略。亦多不書。臣今番謹因實錄廳。有所考出。而猶未盡考。前頭或有江華考史之時。更爲詳考。以爲載錄於本曹册子。而 譜略中。亦爲載錄。恐合事宜。故敢達矣。從之。
정조 5년 · 강
開城留守鄭昌順。疏辭新除居留之任。賜例批。
정조 5년 · 강
判下兵曹 宗廟冬享親行時軍兵磨鍊草記。
정조 5년 · 목
因該曹草記。敎以。訓局步軍十哨。馬軍二哨。禁軍二番隨駕。御營廳留陣。餘皆安徐。
정조 5년 · 강
太廟大享儀注。命考據施行。
정조 5년 · 목
禮曹啓言。 太廟大享儀注中。望瘞一節。博考稟處事。臣旣伏承筵敎矣。取考通典。則開元禮。太廟大享。不言望燎望瘞。而 社稷時享。則爲望瘞。文獻通考。宋制宗社大享。竝爲望瘞。 大明集禮。 宗廟則爲望燎。 社壇則爲望瘞。我朝五禮儀。 廟 社大享。俱以望瘞載錄。而 先朝丁丑。因受敎收議大臣。改瘞爲燎。伊後 廟 社及凡係 祭享。皆以望燎擧行。則儀注笏記。似當一竝釐正。社稷儀注笏記。則以望燎已爲釐正。 宗廟則惟笏記中釐正。而儀注則尙以望瘞謄傳。擧行之節文。與入啓之儀注相左。自今冬 享大祭。釐正歸一。恐合事宜。而此係典禮。請上裁。敎以。考據該洽。依此施行。
정조 5년 · 강
命錢一百兩。木一同。綿紬二十疋。輸送于淸瑢璿郡主房。
정조 5년 · 강
命畿伯東伯災結狀啓。以草記稟處。
정조 5년 · 목
因京畿監司李亨逵。江原監司金憙災結請得狀啓。有是命。
정조 5년 · 강
遞校理金履正。修撰洪秉聖。
정조 5년 · 목
履正等牌不進。敎以。許遞。其令卽爲入參。
정조 5년 · 강
命 祭享郞廳禁推。榻敎也。
정조 5년 · 강
命崔誠道。照律正定配。
정조 5년 · 목
因刑曹都囚徒。敎以。被打掖隸崔誠道等。回示後充軍次。尙今拘囚。訓局許聖得。宜無異同。照律定配後草記。
정조 5년 · 강
詣 璿源殿奉審。
정조 5년 · 목
具翼善冠袞龍袍。詣版位行禮畢。○予曰。戶曹參判與畵師入侍事分付。予親開寶龕。奉審 御容。命大臣閣臣。偕入奉審。命承旨徐有防等。開 寶櫃奉 御容。以次瞻謁。予曰。癸巳本尤得其眞。將欲移摹。而今値年久。綃本少渝。其於移摹時。細量留意好矣。予曰。八十歲副本。今奉 毓祥宮。而果得七分矣。領府事金尙喆等曰。參量二本。以爲移摹。則誠可得眞矣。奉審訖。仍各安 寶櫃。予曰。原任閣臣外。入侍諸臣。皆自永肅門入來。
정조 5년 · 강
召見時原任閣臣戶曹參判于喜雨亭。前直提學鄭民始徐浩修。直提學沈念祖鄭志儉。直閣金載瓚。戶曹參判姜世晃。
정조 5년 · 목
命左副承旨趙時偉。持入故判書趙珩。故相趙相愚趙文命趙顯命畵像。予覽訖。敎曰。豐陵兄弟。當自內司致祭矣。
정조 5년 · 강
諭嶺南被災民人等。
정조 5년 · 목
敎曰。嗚呼。嶺以南七十州。實惟我國家根本之地。其民俗厖厚。安土力業。出粟米麻絲以供上惟謹。故國家常恃以爲固。一遇災傷。則恐有一夫之不獲所。以撫摩賙恤。視諸路爲最。 列聖朝深仁厚澤。玆用浹于爾民。民雖愚亦豈不感戴。予自嗣服以來。夙夜憂勤。懼無德以及民。而嶺南又頻以災告。戊戌之歉。俾僅免于溝壑。而近幸一二年稍熟。少紓予宵旰之虞。不意今歲之災。殆甚於往昔。始萎于旱。中損于蟲。末又大雨以風。不惟其禾稼浸剝。塍澮覆落。乃民之溺者。四百有餘人。屋廬之漂若頹者。且以萬計。噫嘻。慘矣。予聞此報。惻然傷念。惟厥父母妻子。哀號之聲。如入于耳。老穉扶携。昏墊暴露之狀。如在于目。不自知玉食之爲甘。廈氊之爲安。嗚呼。予惟否德。不能享天心而弭天災。使吾民淪亡而阽危。至此之極。尙誰咎哉。死者已矣。惟拯且葬。庶可慰其孤寡之心。而卽其存者。無居無食。何以爲生。其尙賴親戚之相賙。而得以糊其口歟。隣保之相捄。而得以庇其身歟。予已飭守土之臣。恤其死而撫其生。朝家常典之外。亦有以經紀措置。俾無蕩析殿屎之患。而守土之臣。其果能宣德意而究實惠歟。抑或慢棄而緩於行歟。予用是憂慮。乃揀廷臣。命前監司臣趙時俊。往巡被災各邑。弔爾災察爾隱。仍諭予懷保之心。嗚呼。爾等。方艱于食。不奠于居。而雖欲離散他境。以冀一日之幸。誰將爲家爲食而待之。祇益其顚連饑寒。卒以死乎街路而已。曷若守爾鄕隣。依爾族姻。構爾蔀屋。掇拾爾穗粒。圖所以安其堵而復其業。若夫賑濟蠲恤之方。朝家當另有區劃。而道臣守宰。亦庶幾殫竭。夫豈立視而不之救歟。嗚呼。民惟予赤子。予惟民父母。予方切如保之念。民豈無孔邇之意。爾其無輕自繹騷。以保安厥土。故玆諭示。咸宜知悉。
정조 5년 · 강
給漂人渰沒恤典。
정조 5년 · 목
因平安監司漂人出來謄報狀啓。敎以。漂人之生還本國。可謂奇幸。卽爲還送原籍官。其中一名之渰沒。殊極矜慘。令地方官恤典題給後。狀聞事下諭。
정조 5년 · 강
命慰諭使節目釐正條件添入。
정조 5년 · 목
因備邊司慰諭使節目釐正啓稟。敎以。觀此節目中釐正條件。猶欠詳備。切勿苟同之意。已有昨日飭敎。則分等狀啓之道臣使臣聯名。不但無別遣之意。且慰諭使巡視列邑之始可論列陳聞矣。此條更以道臣使臣。各具一狀事。原節目中釐正。昨日草記批答中條件。可以添入節目者。亦爲添書啓下。又因節目添入啓稟。敎以。慰諭使辭朝後留待事。令政院知悉。有司堂上明早來待。
정조 5년 · 목
兵曹啓言。漆谷府使金衡柱等罪狀。右律施行。而右兵使柳鎭恒旣已遲晩。所當一體照律。而係是二品職。不敢擅便。請上裁。敎以。依回啓施行。金衡柱洪大容金尙斗。功減一等。金翼均議減一等。
정조 5년 · 목
予曰。承旨致祭之行。何間欲下直耶。在學曰。欲於再明日辭陛矣。予曰。向來徐龍輔往平壤時。歸路歷入海營。覲親而來。其爲迂路則一也。承旨亦於歸路。轉向錦營。省覲而來好矣。還到高陽之日。以轉向湖西之意。封狀啓直發宜矣。予曰。 御製祭文字句中。有可改數處。改書也。
정조 5년 · 강
召見時原任大臣以下于映花堂。領府事金尙喆。判府事鄭存謙李徽之。領議政徐命善。兵曹判書李性源。刑曹判書金魯鎭。慰諭使趙時俊。副司直徐有隣。
정조 5년 · 목
予曰。綃本已出。卿等之見何如。予則以小本爲勝。諸臣之議則以大本爲勝矣。命慰諭使趙時俊進前。予曰。嶺南有二監司之嫌乎。尙喆等曰。此則似然矣。予曰。年分狀若不各封。則安有別遣慰諭使之本意乎。予之此擧。豈疑監司而然哉。第心與才異。當此災年。難保其善爲。眞所謂文學政事。自有不同者矣。領府事爲嶺伯時。亦値災歲。而亦有差送安集使之例。其在事面。少無所嫌。卿之下去後。大而守令黜陟。小而撫摩審理等事。一委於卿。須勉力奉行。毋孤此擇送之意也。時俊曰。臣於待罪藩任時。亦有不勝任之歎。今承此命。擔負至重。自顧不才。秪增惶懼矣。予曰。慰諭使有可達之事乎。時俊曰。臣於待罪本藩時。見嶺南地大物衆。況當災年。分等狀。當於九晦十初封發。而道臣封啓。使臣亦封啓。初若不往復相議。則災實之同不同。實有所難便。臣雖不肖。當竭力圖報。請分左右道。與道臣分道擧行似好矣。命善曰。當之者之言。似當如是矣。予曰。朝廷旣差遣。則縷縷陳達。筵體不嚴推考。予曰。事面之苟艱。予非不知。卿之難安。亦非不知。而民事爲重。監司雖竭力爲之。特遣卿以補其不逮。同心共濟。若或有小益於嶺民。則豈不幸甚耶。更須惕念。無孤此意也。予曰。災實之報。若與道臣。純然一辭。無所異同。則非差遣之意也。且人見各自不同。不必苟同矣。必須從所見。的實狀報也。時俊曰。被災處爲三十四邑。大體風水之災。殆甚於丁酉。民情可以遙度。臣環視災邑。大者狀聞。小者便宜從事。而凡於規劃之方。敢不竭心奉行。仰答萬一乎。命善曰。被災邑外。則不至爲歉云矣。尙喆曰。大體似穴農。往視然後。可以詳知矣。命善曰。新還則決不可饒貸矣。丁酉停捧。爲四十萬石。穀簿蕩然。誠非細憂。今年則決難饒借矣。予曰。雖如此。而至若蕩析流亡之戶。何以準捧乎。每一念及。寢食輒忘。未知何以則少紓民憂也。設賑與否。使臣往審後。始可知之。嗣歲之憂。可謂溢目矣。尙喆曰。三十四邑。寧有盡爲設賑之理乎。予曰。何時當發行耶。時俊曰。今日辭陛後。卽當啓行矣。予曰。畵像何本爲勝耶。尙喆等曰。新本果勝。而第更出一本好矣。承旨趙時偉曰。 御容二本。俱未可謂恰得典形。改出一本好矣。予曰。領府事及左副之言旣如此。今日更出一本也。
정조 5년 · 강
命明日。當由月覲門展拜。該房知悉。
정조 5년 · 강
差下嶺南句管堂上趙時俊。
정조 5년 · 목
領議政徐命善啓言。慰諭使節目啓下後。專委一路之責。所任尤爲不輕。而使名則只是慰諭。本道句管之任。可令兼帶。吏曹判書李衍祥。移差京畿句管堂上。副司直趙時俊嶺南句管堂上。請差下。從之。
정조 5년 · 강
領議政徐命善箚請正言鄭喆祚許遞。賜批。
정조 5년 · 목
箚略曰。臣仰瞻 御眞。不啻七分之肖。第聞正言鄭喆祚旁通繪事。頗得精思。而時帶臺銜。有難循例入參。臣謂正言鄭喆祚許遞。俾卽入來同議。恐不可已也。批以。箚請依施。仍命遣史官傳諭。
정조 5년 · 강
判府事鄭弘淳箚陳病狀。乞解藥院都相。賜批。
정조 5년 · 목
批以。十朔夙夜之勞。已爲卿悶念。所愼之尙此彌留。想由積瘁之故。尤增慮念。都提擧之任。姑爲勉副。卿其安心勿辭。益加善攝。仍命遣史官傳諭于鄭判府事。遣御醫看病。
정조 5년 · 목
具翼善冠袞龍袍。乘輿由月覲門。入日瞻門詣降輿所降輿。○予曰。閣臣今無陪班之人。諸臣問安置之。入齋室。少頃。出齋室詣板位行禮訖。還入齋室。少頃出齋室乘輿。由日瞻門入月覲門。由宜春門還內。
정조 5년 · 목
東南 關王廟纛所祭。在再明也。
정조 5년 · 목
予曰。今日當盡畵否。民始曰。今方出衣樣矣。予曰。施彩何當爲之乎。民始曰。衣樣出後。自今夕始可施彩矣。予曰。故相閔鼎重。故判書李德壽。故相李宜顯畵像持入。予曰。今此 御容摹寫時。入參諸臣。依故事中先畵勳臣像之規。各出一本。
정조 5년 · 강
知事蔡濟恭上疏請三字銜。賜批。
정조 5년 · 목
疏略曰。念臣揚揚於纂輯校正之地。卽臺章中一大罪案。臣之不可復廁於秉筆之列。不獨臣知之。朝廷莫不知之。聖上之必以是責之於臣者。無乃聖聰或有所遺於言者之言而然耶。臣之告退二字。旣發於口。登諸章。則從玆以後。便是長往之人也。殿下如欲振朝綱勵臣分。則亟勘臣方命之罪。如或以臣之曾忝卿班。不忍遽置重辟。則特許以奉朝請三字之銜。此豈非臣主俱榮者乎。惟聖慈憐之察之。批以。事已往矣。不須更提。卿其勿辭。卽速上來行公。
정조 5년 · 강
以金尙集沈有鎭爲承旨。幷前望也。
정조 5년 · 목
以奇彥鼎爲司諫。吳泰賢爲正言。李時秀爲校理。金尙喆爲內局提調。
정조 5년 · 강
命諸宮房土地。移屬內司之不卽推送者。査問稟處。
정조 5년 · 목
戶曹啓言。因內需司草記。各邑所在田畓。文跡昭然。報該曹稟處事命下矣。諸宮房土地之移屬內司者。旣是有土又有打量成册。則該邑之防報內司。不卽推送者。爲先發關本道。査問其委折。請更爲稟處。允之。
정조 5년 · 목
予曰。今日則已畢畵乎。民始曰。施彩亦當於明再明間告成。而粧䌙之役。亦當費了數三日矣。予曰。然則十三日未及奉安耶。浩修等曰。十三日間似可告成矣。
정조 5년 · 목
予曰。日記今已抄出。卷帙之多少果何如乎。尙集曰。不過一百四十餘張矣。予曰。 寶鑑已爲就緖。誠以爲幸。自 中廟朝。已有此議。而未及有成矣。今番纂輯之成。實非偶然矣。尙集曰。 列朝未遑之典。今幾就成矣。臣聞外間之言。則今番寶鑑之成。多欲印出云矣。予曰。國朝寶鑑爲三卷。 宣廟寶鑑爲四卷。 肅廟寶鑑爲七卷。 先朝寶鑑亦爲八卷。而 列朝寶鑑。又爲十許卷。則卷帙浩多。殆過三十餘卷。似難印出矣。予曰。嶺南水災。挽近所無。承旨亦有聞之耶。尙集曰。臣亦聞之。而高靈陜川兩邑外。不甚大段云矣。予曰。沿海民政。極甚可悶。此不可不念矣。命書生鰒進上除減傳敎。書至半。予曰。此可爲民惠之道乎。尙集曰。憂民之念。至有此除減之下敎。不勝欽頌。而此則惟正之貢。而民弊不至大段。且有後日蠲恤之典。不無難繼之患矣。予曰。當有商量下敎。此傳敎置之。
정조 5년 · 강
領府事金尙喆箚陳病狀。仍乞藥院提擧變通賜批。
정조 5년 · 목
批以。愼節自可勿藥。卿須安心勿辭。益加將攝。仍命遣史官傳諭。
정조 5년 · 강
修撰姜彛正以母病陳疏徑行。踏啓字。
정조 5년 · 강
判下金吾諸罪人照律草記。
정조 5년 · 목
義禁府啓言。時囚皆以草記照律事命下矣。罪人具壽漢。莫重正稅。不能趁期上納。揆以公法。極爲慢忽。杖八十收贖。奪告身三等。放送。尹㬦日事違召。關係國綱。笞五十收贖。解見任別敍。放送。朴文絅莫重殿試。不爲待令。朴天俊傳旨內拿處。罪各笞四十收贖。幷附過還職。任希簡璿閣事體。何等重大。而旣已奉審。則滲漏諸處。亦何不報。全不詳審。至於此甚。從重論。杖八十收贖。奪告身三等。放送。申鴻周何待査問。知而不請。不知而不請。設置承傳窠。不能檢飭下位之罪。有甚於下位之不請標信。金始釆莫重巡監軍單子。不善擧行。各杖八十收贖。奪告身三等。放送。閔膺世江都重地。島內所出之穀物。潛運犯禁。杖一百收贖。告身盡行追奪。放送。鄭宇朋莫重編配。不能嚴飭。逃還本土。笞四十附過還職。羅處大傳旨內拿處。罪笞四十收贖。附過還職。黃泰彥還穀不善典守。奸吏惟意偸弄。杖一百收贖。告身盡行追奪。而前以他罪。定配於金化縣。仍前罪目。還發配所。請押送。允之。敎以。如有功議者。各減一等。其中尹㬦之先罷後拿者。以附過還職照律。不但輕重倒置而已。此等照律。前所未見。判堂從重處分。所謂律官。凡於照律之際。不無看勢低仰之弊。事之痛駭。莫此爲甚。向以此等之罪。指名定配。則飭敎未幾。又復若此。尤極無狀。當該律官。令該曹各別嚴繩。以懲日後。擧行形止草記。又如黃泰彥。以前任守令事。前罪未了。前後罪踵發。纔竄更拿。凡今幾次。不可以事屬適會而歇治。且如一二所犯。亦甚駭然。徒年以定配照律。放送。○刑曹以律官張德麟。杖則收贖後。公山縣定配啓。敎以。今番則姑令配亦收贖。
정조 5년 · 목
予曰。畵役今至何境。民始曰。明日始可施彩於 玉色矣。予曰。卿等之鎭日監董。勞則勞矣。而畵役何太遲乎。民始等曰。莫重之事。專以詳愼爲主。故自致如此。而不勝遑悶矣。
정조 5년 · 목
政院。以十一日取稟也。
정조 5년 · 강
金吾以黃泰彥德源府定配押送啓。
정조 5년 · 목
予曰。再明則可以粧䌙耶。念祖曰。再明似無未及之慮。而唐糊姑未精滑矣。
정조 5년 · 강
領府事金尙喆箚陳病狀。乞解諸司提擧。賜批。
정조 5년 · 목
批以。卿之精力。無減於强壯時。一時无妄。固知不日勿藥。然猶連事孰迫。殊乖禮敬之方。所辭藥院都提擧之任許副。卿須安心勿辭。加意愼攝。仍命遣史官傳諭。
정조 5년 · 강
命抄啓文臣製述處所。春塘臺爲之。
정조 5년 · 목
因政院處所啓稟。有是命。
정조 5년 · 목
敎曰。關西年分狀啓來到。次對明日爲之。
정조 5년 · 강
遞同副承旨沈有鎭。以李敬養代之。
정조 5년 · 목
敎曰。大臣箚子。値齋日留院。則政院微稟。批答迫鍾不下。則政院亦令微稟。舊例新式。自來皎然。而領府事箚子。政院擧行。極其疏忽。此等事每煩飭敎。不已勞乎。當該承旨遞差。承旨雖因生疏。下吏終不提醒。前後飭敎之下。不飭之責。在院右位。不可無警。左副承旨從重推考。○因政院伴直無人啓稟。敎以。前望單子入之。
정조 5년 · 강
命判義禁李衍祥。越俸一等。
정조 5년 · 목
敎曰。日昨本府草記批旨。有從當處分之敎。且値明日賓對。仍有政命。判義禁李衍祥越俸一等。此重臣之政牌之無端屢違。囚供之無故不捧。前後非止一再。無義可據。有傷國體。近來此等事。足見群下慢忽之一端。政院察飭。
정조 5년 · 강
御映花堂。行抄啓文臣製述。仍行次對。
정조 5년 · 목
予曰。吏判事。實未可知也。苟不欲行公。則自初撕捱。容或可也。而旣赴前日之政。又違今日之召。乍出乍入。太涉郞當。其可成說耶。大抵近來朝著之間。慢忽成風。違傲爲事。至於三牌。而視同尋常。此亦紀綱所在。寧不慨然。未知向日開政後。有何別般事故耶。領議政徐命善曰。無一事可引之端。而前後處義。誠甚郞當矣。予曰。今日是重陽。故節製有命。而所下御題。有正副二件。慮或儒生中。有逢宿構者矣。兩題中擇而懸之宜矣。判尹李命植曰。二題俱好。而正件尤好。儒生輩似無宿構者。雖或有之。亦不過賦表而已。至於制誥之文。則必無私作矣。雖有私作之遇。亦不合於時尙之用矣。予曰。卿等從集春門進去。收券。則限以巳時。儒生則使之別坐。書册亦爲嚴禁。入門數卽爲知入。予曰。抄啓製述。試官。持懸題紙進前。○以菊花須插滿頭歸。爲七言四韻詩題。○予曰。吏判事極爲非矣。無一毫可據之義。而公然如是者。豈不乖常乎。判府事知其委折否。李徽之曰。揆以處義。實無所據。而意者求遞之心。存於中。故召命之下。如是違牌矣。予曰。三牌之後。始乃入來。則不但去就之郞當。此亦關堂陛之屑越。況今日政命。爲擬都提擧。則事面尤重。無義違召。豈不慨然乎。雖不進參於賓對。暫出開政。亦何難耶。且以大體言之。天官之長。有難數遞。何可輕易遞改耶。命善曰。聖敎至當矣。命善曰。洪樂性鄭尙淳旣已敍用。還差備局句管之任何如。予曰。鄭尙淳之藥院擧行。洪樂性之政事注擬。俱有顚錯之失。而收敍屬耳。備堂還差。無已太速。姑置之宜矣。予曰。考覽各道完決文書。則果皆善爲之矣。自前凡大文案。則有一番經眼於大臣後擧行之例。故當自政院下之。卿等輪見也。予曰。節製儒生收券。使之催促。予曰。試券畢到後。當殿座。右副承旨與史官。姑爲退留臺上。
정조 5년 · 강
御喜雨亭。召見時原任閣臣及戶曹堂上。前直提學徐浩修。直提學沈念祖鄭志儉。前直閣金宇鎭徐鼎修。直閣金載瓚。前待敎徐龍輔鄭東浚。戶曹判書鄭民始。參判姜世晃。
정조 5년 · 목
予曰。 御容摹寫之役。十二日齋宿前。其可告成耶。民始曰。其前似當告成矣。予曰。今日應製中。前待敎之詩。最爲善製。句語之警發。氣像之華麗。頗有可觀。儘是奇才矣。民始曰。眞可謂得意之作矣。予曰。菊製儒生收券爲幾許。如有先捧者。使四館所官員。先爲持來之意分付。如過巳時。卽爲掩帳事。亦爲分付於試所承旨。予曰。試券先捧者入之。予曰。限後試券亦爲捧入。而收券字次。依例書塡。大司成畢捧以來事分付。予曰。科次當於誠正閣爲之。試所承旨及提學。退待於協陽門。還內。
정조 5년 · 강
領議政徐命善。以關西分等狀覆啓。
정조 5년 · 목
命善啓言。平安監司金華鎭分等狀啓。江界等十邑。置之尤甚。平壤等十六邑。置之之次。定州等十六邑置之稍實。仍以爲新舊還之一時幷督。其勢誠難。毋論尤甚之次稍實。今年當捧舊還。特許停退。黍粟告歉。實無本色準捧之勢。尤甚邑折半。之次邑三分一。以相當精實穀。準折代捧。待明秋還作本色。稍實邑尤甚面里。限五分一。幷許代穀。推奴徵債。依前防塞。京外徒流。限明年勿定配所事。請令廟堂稟旨矣。幷依狀請施行。至於舊還停退。頃於嶺南。出自特恩。諸道若視此爲例。則許多積逋。更無收殺之期。請置之。待分排行會。期於畢捧之意。請分付。從之。敎以。至於舊還停退事。卿言雖出於守經之意。今年本道年事。旱澇爲災無異。依狀請許施。
정조 5년 · 목
領議政徐命善啓言。卽見統制使具明謙狀本。漂壓民戶結構之資。一時爲急。今番風落木中。爲先烙給云矣。近來帥臣專擅之習。誠非細憂。見今迎送之弊。不可不念。故姑不請重勘。而統制使具明謙爲先從重推考。風落木烙給者。雖不必還推。其餘數爻。一一摘奸。從實修報之意。請嚴飭。從之。
정조 5년 · 강
差下句管堂上金鍾秀李性源。
정조 5년 · 목
領議政徐命善啓言。各道年分。今將次第上來。句管之任。不可不備。關西句管堂上左參贊金鍾秀。海西句管堂上兵曹判書李性源。請差下。從之。又啓言。大提學金鍾秀。除拜已至一旬。迄無動靜。各別催促。請使之斯速上來。從之。
정조 5년 · 강
命漂民出送回咨。轉送盛京。
정조 5년 · 목
領議政徐命善啓言。豐川漂民出送事。盛京咨文出來矣。今番節使。當爲謝恩。而撰出回咨。定禁軍。下送灣府。傳于鳳城將處。請轉送盛京。從之。
정조 5년 · 목
敎曰。同副承旨持此書題。與弘文提學偕往泮宮。試取以來。○以擬夏錫土姓爲誥題。
정조 5년 · 목
敎曰。九日製居首三下進士柳譚。直赴會試。之次進士沈商鎭給二分。草三下生員李遇濟。依昨年例。紙筆墨賜給。
정조 5년 · 목
敎曰。內局提調有實恙云許遞。今日政差出。以金夏材爲吏曹參判。李敬一爲修撰。鄭存謙爲內局都提調。鄭民始爲提調。李漢豊爲南兵使。
정조 5년 · 강
命穩城前府使金漢謙。開城前經歷金敬之。幷捧供以聞。
정조 5년 · 목
因拿囚啓稟。有是命。
정조 5년 · 목
予曰。奎章閣奉審後。閣臣還歸直所乎。知入。予曰。檢校待敎趁早出去。開坐禁營事分付。
정조 5년 · 강
召見直提學沈念祖于觀物軒。
정조 5년 · 목
予曰。外閣何時移接乎。念祖曰。自本閣草記擧行好矣。予曰。何必草記。旣已經稟。只登本閣筵說也。予曰。本閣前導之聲。終不閑習。未知何故而然耶。念祖曰。每緣生疏之致。予曰。然則此後政院使令中。擇其善前導者定之也。予曰。聞檢校待敎。方有事於禁營云。今日則減下出代也。
정조 5년 · 강
知事蔡濟恭陳疏乞休致。賜批。
정조 5년 · 목
疏略曰。臣之一疏再疏。願乞骸骨。不得請則不欲止者。其心良亦苦矣。今臣方命於往役校正之地。乞身於禮經未至之年者。自外視之。先於私而後於公。容或有是嫌。而臣去則朝廷享和平之福。伏乞許臣休致之請。批以。前疏後疏。以休退二字。申申爲說。予所準擬以竢之者。亦是不捨二字。卿其勿辭行公。
정조 5년 · 강
以李顯默朴宗正爲正言。尋遞顯默宗正。
정조 5년 · 목
敎曰。在外臺諫許遞。前望單子入之。政院以顯默宗正牌不進啓。敎以。許遞。
정조 5년 · 강
以趙台鉉爲公山判官。
정조 5년 · 목
敎曰。公山判官有闕之代。令該曹各別擇差。擇差今日內下送。
정조 5년 · 강
命抄啓文臣請由呈辭。呈于內閣。
정조 5년 · 목
敎曰。今因抄啓文臣洪仁浩事思之。抄啓文臣下鄕及上京。皆令關由本閣。曾有下敎。而惟其無劃一之制。未免斑駁之歎。此後抄啓文臣。無論實職軍銜。覲親掃墳加土等請由。雖非三司。皆以呈辭呈于本閣。自本閣入啓。如病親呈辭之應呈政院者。一體呈于本閣。以爲照檢施行之地。此外各項成婚歸葬等請告。竝準此。若此則給馬等節。自當依初定式擧行。在本閣除弊。在文臣爲實數。竝令依此知悉。
정조 5년 · 강
飭司卷領籤坐起晩到。
정조 5년 · 목
因 奎章閣司卷領籤考功啓目。敎以。今日考功坐起。久任監書晩到。檢校待敎開坐。以致懸病。病雖衆所共知。本閣之終不致察。迄無一言。渠輩敢生先發之計。至於自首。今番則雖姑參酌。此後各別察飭。監書如許。司卷輩又當然矣。檢書官安知其不然。從當各別廉探。此輩等處。申明嚴飭。又因閣監考功啓目。敎以。此輩與司卷領籤一啓目磨勘。
정조 5년 · 강
命檢書官。每五日閣會。
정조 5년 · 목
因 奎章閣檢書官考功啓目。敎以。近來旣無代直之規。此後考功啓目。只書入直。勿書別字。不入直諸檢書進不進。依司卷領籤例。一體修啓。連五日無故不進者。論責。每五日閣會。諸檢書毋得不參之意。竝以分付。
정조 5년 · 강
命抄啓文臣背講人。粗以上竝倍畵。
정조 5년 · 목
敎曰。抄啓文臣講製計畵及表箋倍畵。一依大典所載法式。爲之講規。係是臨講。講員中。如有背講之人。則粗以上竝倍畵事。內閣知悉。
정조 5년 · 강
命抄啓文臣。講與製居首及第二第三論賞。
정조 5년 · 목
敎曰。抄啓文臣。當年十二朔。試官講與製。親臨講與製。每歲歲末。分類計畵出榜。原榜目下帖尾啓下。其中如有同畵之人。比較後出榜。居首及第二第三各人。依定式論賞事。內閣知悉。
정조 5년 · 강
命兵曹佐郞望筒勿施。
정조 5년 · 목
因望筒。敎以。限三冬勿擬三司。曾有下敎。新通之後。迄未一經。且聞其中有老親人。爲其陞資。才於前望落點矣。朴宗正之仍以落職。殊無意義。此望筒勿施仍任。原傳旨。皆以許遞頒布。
정조 5년 · 목
以李謙彬爲司諫。李頤祥爲副修撰。徐有寧爲禮曹參判。許晊金光岳爲正言。金鍾秀兪彥鎬爲知經筵。
정조 5년 · 강
命知事蔡濟恭肅謝申飭。
정조 5년 · 목
敎曰。處義自有常道。彼人崎屹齮齕。便欲決去。朝著將至盡空。寧有是也。予於此重臣。御極以後。過加獎擢。認以爲不易得也。媢嫉滿世。鋒鏑交加。勢使之然。今以衆口之噂畓沓。俾準所請。是乃旣推之。又擠之者也。誠不欲爲是。重臣聞此辭敎。豈可不進身供職。況今寶鑑校正役事。又屬臣子殫誠之地。知事蔡濟恭。待明朝肅謝之意。自政院申飭。
정조 5년 · 강
命罪人朴理瑞等放送。金★(叙/土)等待處分。
정조 5년 · 목
敎曰。更思。昨日下諭中罪人朴理瑞金漢紀。名雖公色。卽一附庸。反復狀辭論列。頗有涇渭之別。李憲載卞至誼。只參齋會。別無首倡主張之跡。加刑一次後勿配。特爲放送。金★(叙/土)金垕。旣以聖欽之父若叔。疏事則擔當。到記則書名。所謂圖差院任云云。特是發明之說。況且聖欽。爲此獄輒輪。未出顚末之前。有難勘放。姑勿刑配。更待處分事。卽爲下諭于審覈使。
정조 5년 · 강
命參覈官二員。與監司推覈。
정조 5년 · 목
敎曰。參覈官二人外。竝卽罷送。新除地方官下去。則仍定參覈官。他參覈一人。亦爲罷送。只備二員之數擧行。近聞監司不爲眼同開坐云。有旨到付日爲始。爾與監司合坐推覈事。卽爲下諭于審覈使處。
정조 5년 · 강
命時囚徐完碩照律。金履安放送。
정조 5년 · 목
義禁府啓言。徐完碩罪人逃失。萬萬痛惡。請以此照律。允之。又啓言。忠州前牧使金履安問目內。不爲直陳。請刑推得情。敎以。削職放送。
정조 5년 · 목
兵曹正郞李虁進伏。予曰。一軍色不足之由。其已査得否。虁曰。軍需庫所送四十同。每患不足矣。予曰。當初設施。豈有不相當之理乎。虁曰。分營以後。只有軍需一庫。故似至如此矣。予曰。分營後則連年貸用乎。虁曰。然矣。予曰。軍弊何以爲之。虁曰。祭享軍價。則恒式及別例。通計爲二千二百兩。而未及爛商。姑未歸一矣。予曰。近年以來。排設軍價。其果抄出。而前後所下爲幾何。虁曰。戊戌年爲四千八百兩。己亥爲四千四百兩。庚子爲四千二百兩矣。予曰。名色幾何。虁曰。排設軍。司鑰房書房色典設三名色矣。差備軍。水刺架子別水刺架子晝物架子燈燭房弓房水賜間雨傘粉板軍八名色矣。予曰。內試射亦有所入軍乎。虁曰。有之矣。予曰。乙未丁酉。已有飭敎。則其果循例上下乎。予曰。武藝別監試才。前則兩等。而今爲四等。木布比前加入矣。禁御兩營。各以四五同。分力則好矣。虁曰。如得分力則幸矣。予曰。兵曹與戶曹有異。若不濫下。則當有蓄積。今年無別下之事。餘儲果能有裕乎。虁曰。封不動。比前少加矣。敎曰。禮曹謄錄堂郞來待。
정조 5년 · 강
召見黃海監司李敬養。直提學沈念祖鄭志儉于觀物軒。
정조 5년 · 목
予命志儉。讀洪履健講義曰。非但經義辨柝。頗有條理。抑亦文法波瀾。實多可觀。誠可嘉也。念祖曰。誠如聖敎矣。予曰。行之未及一年。已有漸進之效。如是不已。則來頭之收效。將多矣。命讀鄭東浚講義曰。鄭東浚之今番講義。儘有條理。比前頻頗勝矣。承旨徐鼎修曰。然矣。予曰。檢校待敎旣入本閣。閣中事務。相議厘正也。東浚曰。本閣書吏。其數太少。閣事無擧行之道。若加出二窠。則可免苟艱之患矣。予曰。書吏數少。果如其言。實多苟艱之時。加出二窠也。東浚曰。本閣所用筆墨苟艱。筆則自本閣磨鍊。而至於眞墨。依關西毛冠例。分春秋兩等。每十同式卜定海營何如。予曰。此誠好矣。依此爲之也。
정조 5년 · 강
召見禮曹參議柳義養。佐郞李家煥于誠正閣。
정조 5년 · 목
義養曰。續五禮與原五禮。欲爲合部。則有難擅裁。故敢稟矣。予曰。宜從原五禮儀刪定。而爾其詳言便否。義養曰。原五禮中殿號。皆以勤政殿思政殿載錄。而今則改以仁政殿載錄似宜。且續五禮。每儀下有何年何月行此禮之文。與原五禮不同。此則何以爲之。予曰。從原五禮儀爲之好矣。義養曰。先大王潛邸爵號及　孝純王妃 賢嬪爵號。亦皆載錄。與原五禮有異。何以爲之。予曰。以側禮爲之也。義養曰。續五禮有各 殿進宴儀註。卽從當時已行謄錄載錄者。而厥後亦屢行進宴。味數每有不同。或三器五器矣。有難相準。何以爲之。予曰。非但器數之不同。亦有雅樂之不同。此後則從其進爵之次。以陳雅樂也。義養曰。聖敎然矣。予曰。大經則果有九爵。而至於進爵壽爵。各有等次矣。義養曰。五禮儀中望闕拜表等禮。皆以縟儀磨鍊。而儀註則頗多簡節。何以爲之。予曰。此則以權停懸註。至於陳賀權停時。亦以此擧行也。義養曰。五禮儀。自望闕迎詔勅正至賀外。絶無用大仗者。而近或有混用者。何以爲之。予曰。此則古今有異。或以別單書入。亦以草記爲之也。義養曰。常參時原五禮。則列軍士如式。而近來儀註。無列軍士之文。何以爲之。予曰。近來朝參衛士之盡着甲衣者。此亦古例矣。義養曰。五禮儀常參時。只禁軍陞階衣甲矣。予曰。戊戌年成出班圖以置矣。義養曰。日昨以春坊志事。有所下詢。而年前李義駿。以時任春坊。來索臣所構草本。故果以傳給矣。今無還推之道矣。予曰。尙今未推。亦不成說。自公家必須推來。送于玉堂也。
정조 5년 · 강
命水刺間及內試射軍。原定式外。濫報査出。
정조 5년 · 목
敎曰。今聞二軍色郞廳所奏。本色軍弊中。如水刺間軍及內試射軍。或有乙未下令。或有丁酉筵敎。近復廢却。此亦國無法之一端。掖庭如此。外司何論。此等處猶不遵用法式。先欲厘正於一軍色。莫重之軍需。可謂本末倒置。郞官旣承筵敎。乙未以後兩名色。原定式外濫報之數。査出言送該房。
정조 5년 · 강
命水原府使趙鼎鎭罷黜。京畿監司李亨逵越俸一等。